*Tämä artikkeli kertoo yhtiöstä. Kojamo tarkoittaa myös koiraslohta.*

**Kojamo Oyj** (vuoteen 2017 **VVO-yhtymä Oyj**) on 8,3 miljardin euron (31.12.2021) asunto-omaisuuden arvollaan mitattuna Suomen suurin kiinteistösijoittaja. Yhtiö tarjoaa vuokra-asumista Lumo-brändinimellä. Konserni työllistää noin 300 henkilöä. Kojamolla on yli 37 000 vuokra-asuntoa eri puolilla Suomea.

Yhtiöllä on toimipisteitä pääkaupunkiseudulla, Tampereella, Turussa, Jyväskylässä, Oulussa, Lahdessa, Hämeenlinnassa ja Kuopiossa. Yhtiön toimitusjohtaja on Jani Nieminen.

Historia
--------

Kojamon pääkonttori Mannerheimintiellä Pikku Huopalahdessa.
Valtakunnallinen vuokratalo-osuuskunta VVO perustettiin 29. tammikuuta 1969. Maaltapaon vuosina suuret ikäluokat muuttivat maalta kaupunkeihin ja yhtiö perustettiin täyttämään vallitsevaa asuntopulaa. Osuuskunnasta tuli osakeyhtiö vuonna 1997. Perustajia olivat Helsingin asuntokeskuskunta Haka, eri ammattijärjestöt ja osuuskauppaliike.

Syyskuussa 2014 yhtiö otti käyttöön kaupallisen asuntovuokrauspalveluiden Lumo-brändin.

VVO-Yhtymä Oyj muutti nimensä Kojamo Oyj:ksi vuonna 2017. Uusi nimi, Kojamo, tarkoittaa suurta koiraslohta.

Kojamo listautui pörssiin kesäkuussa 2018. Ennen listautumista suurimmat omistajat olivat eläkevakuutusyhtiöt Ilmarinen ja Varma sekä Teollisuusliitto noin 16 prosentin osuudella.

Osana listautumista yhtiö palkkasi amerikkalaiset investointipankit Goldman Sachsin ja JPMorgan Chasen myymään yhtiötä kansainvälisille sijoittajille.

Liiketoiminta
-------------

Kojamo on Suomen suurin yksityinen asuntosijoitusyhtiö ja yksi suurimmista investoijista Suomessa. Kojamon investoinnit kohdistuvat uudistuotantoon, kiinteistöjen konvertoimiseen asuinkäyttöön sekä valmiiden asuntokohteiden ostoon. Kojamon toiminta keskittyy Suomen suurimpiin kasvukeskuksiin. Yritys panostaa digitaaliseen kehitykseen ja palveluihin.

Kojamon kuluttajabrändi on Lumo. Lumo-vuokra-asunnot ovat vuokrattavissa Lumo-verkkokaupasta. 

Organisaatio on jakaantunut asiakkuuksiin, investointeihin ja kiinteistökehitykseen.

Omistus
-------

Kojamon suurimmat osakkeenomistajat 31. joulukuuta 2021 olivat seuraavat:

1. Keskinäinen Eläkevakuutusyhtiö Ilmarinen – 8,31 %
2. Keskinäinen työeläkevakuutusyhtiö Varma – 7,83 %
3. Teollisuusliitto – 6,68 %
4. Opetusalan Ammattijärjestö OAJ – 4,89 %
5. Rakennusliitto – 3,35 %
6. Julkisten ja hyvinvointialojen liitto – 2,31 %
7. Ammattiliitto Pro – 2,09 %
8. Palvelualojen ammattiliitto PAM – 2,08 %
9. Keskinäinen Työeläkevakuutusyhtiö Elo – 1,08 %
10. Stiftelsen för Åbo Akademi – 0,69 %

Hallintarekisteröidyt osakkeet yhteensä: 51,9 %.

Arvostelu VVO:ta kohtaan
------------------------

Yhtiö joutui vuonna 2012 arvostelun kohteeksi perittyään tasausjärjestelmään vedoten valtion korkotuetusta kohteestaan suurempaa vuokraa kuin mitä oli ilmoittanut ARA:lle. Ilta-Sanomien politiikan toimituksen esimies Mika Koskinen arvosteli VVO:ta, koska yhtiö teki vuoden 2014 alussa korkeilla vuokrilla 38 miljoonan euron voiton 89 miljoonan euron liikevaihdolla ja maksoi 15 miljoonan euron osingot vuodelta 2013.

Vuonna 2016 yhtiö jakoi yhteensä 104 miljoonan euron ennätysosingot omistajilleen. Jo aiemmin ammattiyhdistysjohtajat joutuivat selittelemään, miksi rahoja ei käytetty pienentämään vuokrankorotuksia kohtuullisiksi, kun asunnoissa asuu paljon liittojen jäseniä. Kansanedustaja Leena Meri teki eduskunnassa kirjallisen kysymyksen siitä, miksi ammattiliitot lasketaan yleishyödyllisiksi omistajiksi, niin että niiden ei tarvitse maksaa veroja osingoista.

Kuluttajaliiton tutkimuksessa vuonna 2016 korkotuettujen vuokra-asuntojen vuokrat olivat korkeampia kuin vapaarahoitteisten jokaisessa vertailukelpoisessa saman alueen esimerkkiparissa. Esimerkiksi Vantaalla VVO:n korkotuetun kolmion vuokra oli 1 157 euroa, VVO:n vapaarahoitteisen kolmion 1 002 euroa ja yksityisen vuokranantajan kolmion 900 euroa. Syyksi epäiltiin julkista asumistukea. Takana ovat VVO:n, Saton, Ovenian ja muiden suuryhtiöiden kovat vuokrankorotukset.

Lähteet
-------

1. 1 2 3 4 5  Tilinpäätös 2021 (PDF) *kojamo.fi*. Kojamo Oyj. Viitattu 23.6.2022.
2. 1 2 3  Tiedot yrityksestä: Kojamo Oyj *Asiakastieto*. Viitattu 8.11.2023.
3. ↑  Kojamo Vuosikertomus 2021 *www.kojamo.fi*. Kojamo Oyj. Viitattu 23.6.2022.
4. ↑  Työpaikka - Kojamo-konserni *Kojamo-konserni*. Viitattu 11.4.2017.
5. ↑  Kojamo Osavuosikatsaus 1.1.-31.3.2022 Kojamo Oyj. Viitattu 23.6.2022.
6. ↑  Lumo-asiakaspalvelu ja paikalliset toimistot *lumo.fi*. Viitattu 23.6.2022.
7. 1 2  Organisaatio ja johto *Kojamo-konserni*. Viitattu 11.4.2017.
8. 1 2  Historia *Kojamo – parempaa kaupunkiasumista*. Viitattu 23.6.2022.
9. ↑  VVO 45-vuotta | Pia Viitanen, kansanedustaja *piaviitanen.fi*.  Arkistoitu 11.4.2017. Viitattu 11.4.2017.
10. ↑  VVO-yhtymä Oyj on nyt Kojamo - Kojamo-konserni *Kojamo-konserni*.  27.3.2017. Viitattu 11.4.2017.
11. 1 2
12. ↑  Visio, strategia ja arvot *Kojamo – parempaa kaupunkiasumista*. Viitattu 23.6.2022.
13. ↑  Osakkeenomistajat *kojamo.fi*.  31.12.2021. Kojamo Oyj. Viitattu 5.1.2022.
14. ↑  VVO joutui pudottamaan kohukohteen vuokraa *Rakennuslehti*. Viitattu 11.4.2017.
15. ↑  Kommentti: Antti Rinne – ahne riistäjä? *Ilta-Sanomat*.  6.5.2014. Viitattu 11.4.2017.
16. ↑  Vuokrataloyhtiö VVO maksaa jättiosingon ammattiliitoille ja työeläkeyhtiöille – jakavat yli sata miljoonaa euroa tänä vuonna *Helsingin Sanomat*.  7.9.2016. Viitattu 11.4.2017.
17. ↑  Vuokra-asuntojen hinnoista paljastui outo vääristymä: Korkotuetun asunnon vuokra voi olla kallein *Helsingin Sanomat*.  29.4.2016. Viitattu 11.4.2017.

Aiheesta muualla
----------------

* Kojamo Oyj:n kotisivu
* Kojamo Kauppalehden yrityshaussa


|  |  |  |  |  |  |
| --- | --- | --- | --- | --- | --- |
| 

| * n
* k
* m
Suomi OMX Helsinki 25 |
| --- |
|  |
| 
* Cargotec
* Elisa
* Fortum
* Huhtamäki
* Kesko
* Konecranes
* KONE
* Kojamo
* Metsä Board
* Metso
* Neste
* Nokia
* Nokian Renkaat
* Nordea Bank
* Orion
* Outokumpu
* Qt Group
* Sampo
* SSAB
* Stora Enso
* Telia Company
* Tieto-Evry
* UPM-Kymmene
* Valmet
* Wärtsilä

 |
|  |
| Päivitetty: 5. tammikuuta 2024 |

 |